Rakel Sveinsdóttir: framkvæmdastjóri Creditinfo á Íslandi

„Eins og öll önnur íslensk fyrirtæki erum við að bregðast við snörpum samdrætti og erfiðum aðstæðum í atvinnulífinu. Við ákváðum samt að hefja árið 2009 undir yfirskriftinni „Atvinnusköpun – ný tækifæri – nýr vöxtur“ og leggjum þar sérstaka áherslu á að skapa ný verkefni til að tryggja sem flestu af okkar fólki áframhaldandi vinnu,“ segir Rakel Sveinsdóttir, framkvæmdastjóri Creditinfo á Íslandi, sem rekur Lánstraust og Fjölmiðlavaktina.

„Til að ná þessu markmiði lögðum við af stað með öflug verkefni í vöruþróun og erum að uppskera fyrstu áfangana af því. Við opnuðum nýjan notendavef fyrir viðskiptavini þar sem hægt er að finna allar fyrirtækjaupplýsingar sem skipta máli, s.s. ársreikninga, samþykktir, lánshæfismat fyrir öll íslensku fyrirtækin og margt fleira sem nýtist sérstaklega vel nú þegar innheimtur eru að þyngjast og allt mat í reikningsviðskiptum skiptir sérstaklega miklu máli. Creditinfo Fjölmiðlavaktin er síðan með skemmtilegt verkefni í gangi sem er að nýta vaktina til að mæla jákvæðar fréttir og velja fimm jákvæðustu fréttir vikunnar.

Eiginmaður minn er Gylfi Freyr Konráðsson og við kynntumst í Stykkishólmi sem unglingar og erum því bæði Hólmarar. Reyndar ólst Gylfi upp á Hellissandi og eins og presturinn sagði í brúðkaupinu okkar þá hefði það einu sinni „gert allt vitlaust“ ef Sandari og Hólmari hefðu gengið í hjónasæng. Allt gengur þetta nú samt vel og við eigum saman tvö börn, fyrir átti Gylfi tvö börn. Þessu til viðbótar eru það síðan kötturinn og hundurinn og því í nógu að snúast heima fyrir.“

Rakel menntaði sig í Bandaríkjunum, fór í rekstrar- og stjórnunarnám tengt sjónvarpi og fjölmiðlum: „Leiðin lá á Morgunblaðið þar sem ég var sölustjóri í sjö ár, síðar auglýsingastjóri þáverandi Norðurljósa. Í skamman tíma vann ég ásamt fleirum að björgun Leikfélags Íslands sem tókst ekki, en ég hélt þó áfram með rekstur talsetningarhlutans og það var skemmtilegur tími. Eftir að ég átti Jóhönnu fór ég í frí þar til hún gafst upp á að hafa mig heima og kaus frekar að fara á leikskóla. Það var sumarið 2005 en þá tók ég fyrst við rekstri Fjölmiðlavaktarinnar en síðan bættist Lánstraust við þegar félögin sameinuðust sem Creditinfo 1. janúar 2008. Maðurinn minn rekur fyrirtækið GR Framtak, sem er girðingaþjónustufyrirtæki fyrir jarðareigendur og bændur. Ég get því með sanni sagt að hann sé alltaf „úti á túni“ enda sé ég hann ekki lungann úr vikunni því þá er hann einhvers staðar uppi í sveit.

Áhugamál fjölskyldunnar eru tvímælalaust útilegur og ferðalög. Við eigum fellihýsi og um leið og veðrið leyfir á vorin erum við farin með börnin í bílinn og brunum eitthvað út á land. Okkur finnst frí með börnunum, þar sem samveran er frá morgni til kvölds, það skemmtilegasta sem við gerum. Síðasta frí var í veiði og berjamó á Barðaströnd í lok ágúst. Auðvitað finnst okkur líka gaman að fara í sólina eitthvað erlendis en í sumar er áherslan á útilegur hér heima sem flestar helgar. Planið er því að vera sem mest í fríi á föstudögum, lengja helgar og keyra landið þvert og endilangt. Nú á bara eftir að semja við veðurguðina um gott veður í sumar.“

Nafn: Rakel Sveinsdóttir.

Fæðingarstaður: Ísafjörður, 17. júní 1970. Ólst upp í Stykkishólmi.

Foreldrar: Jóhanna Guðrún Gissurardóttir, Már Hinriksson.

Maki: Gylfi Freyr Konráðsson.

Börn: Jóhanna Guðrún, 6 ára, Már, 2ja ára, fósturbörn: Konráð Axel, 12 ára, Hólmfríður Lilja 17 ára.

Menntun: Production Managing fyrir sjónvarp, Columbia College, Viðskipta- og rekstrarfræði EHÍ.

Texti: Hilmar Karlsson. Myndir: Geir Ólafsson.